[Video’s] Skote klap in die openbaar‘n Skermskoot uit die video. Die video volg onderaan die berig. Genl.maj. Bheki Langa, waarnemende polisiekommissaris van KwaZulu-Natal, het onlangse voorvalle in Howick en Hillcrest ten sterkste veroordeel waar mense oënskynlik na willekeur vuurwapens in die openbaar afvuur. “Ons sal nie sulke gedrag duld waar vuurwapens lukraak afgevuur word nie, hetsy by begrafnisse, vergaderings of enige ander geleentheid,” het Langa Vrydag gesê. Volgens Langa het die polisie van die voorvalle kennis geneem nadat twee afsonderlike video’s waar mense oënskynlik skerp ammunisie in die openbaar afvuur, soos ŉ veldbrand op sosiale media versprei het. “Ek prys ons polisiebeamptes wat vinnig opgetree en die voorvalle ondersoek het. Dit het daartoe gelei dat drie veiligheidswagte van ŉ private onderneming, onderskeidelik tussen 37 en 40 jaar oud, asook drie lyfwagte in verband met die voorvalle in hegtenis geneem is.” Een van die voorvalle het na bewering in Hillcrest ná die begrafnis van ŉ taxibaas plaasgevind. Die veiligheidswagte het hulself Donderdag aan die Hillcrest-polisie oorgegee en sal na verwagting deur die loop van die dag in die Pinetown-landdroshof verskyn op aanklag van die onwettige afvuur van ŉ vuurwapen in die openbaar. Volgens Langa het die ander voorval Maandag in Howick plaasgevind toe lyfwagte skote tydens ŉ gemeenskapvergadering in die lug afgevuur het. “Drie lyfwagte is kort daarna in hegtenis geneem en het Donderdag in die Howick-landdroshof verskyn. Die saak is tot 17 Mei uitgestel vir nadere ondersoek,” het Langa bygevoeg. Die polisie het beslag gelê op die vuurwapens en dit vir ballistiese toetse gestuur om vas te stel of dit in enige misdrywe gebruik is. Hier volg die voorval wat na bewering in Hillcrest plaasgevind het: Hier is die video van die beweerde voorval in Howick: